4กองทุนLTFไทยพาณิชย์ปันผล632ล้าน
บลจ.ไทยพาณิชย์ เตรียมจ่ายปันผลกองหุ้น-LTF 4 กองรวด มูลค่า 632 ล้านบาท เผยกองหุ้นทุนปันผลเจ๋ง จ่ายต่อหน่วยสูงสุด 2.30 บาท นับจากตั้งกอง
13 ก.ย. 2553

บลจ.ไทยพาณิชย์ เตรียมจ่ายปันผลกองหุ้น-LTF 4 กองรวด มูลค่า 632 ล้านบาท เผยกองหุ้นทุนปันผลเจ๋ง จ่ายต่อหน่วยสูงสุด 2.30 บาท นับจากตั้งกอง
นางโชติกา  สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า จากการปรับตัวของตลาดหลักทรัพย์ในช่วงที่ผ่านมา ทำให้กองทุนหุ้นมีผลการดำเนินงานอยู่ในระดับที่ดีมาก บริษัทฯ จึงเตรียมทยอยจ่ายเงินปันผลให้กับผู้ถือหน่วยที่ลงทุนในกองทุนรวมหุ้นระยะยาว (LTF) สำหรับผลการดำเนินระหว่างวันที่ 1 ก.ค.–8 ก.ย.2553 จำนวน 3 กองทุน และ กองทุนหุ้นสำหรับผลการดำเนินงานระหว่างวันที่ 31 พ.ค.- 8 ก.ย.2553 จำนวน 1 กองทุน รวมทั้งสิ้นจำนวน 4 กองทุน โดยจะจ่ายในระหว่างวันที่ 20-23 ก.ย.นี้ รวมเป็นเงินประมาณ  632 ล้านบาท
ทั้งนี้ การปันผลจะประกอบด้วย กองทุนเปิดไทยพาณิชย์หุ้นทุนปันผล ในอัตราหน่วยละ 2.30 บาท ในวันที่ 23 ก.ย.นี้ ถือเป็นมูลค่าเงินปันผลต่อหน่วยสูงที่สุดนับตั้งแต่จ่ายมา  จากการจ่ายปันผลรวม 9 ครั้งนับตั้งแต่ตั้งกองทุน รวมเป็น 8.4100 บาทต่อหน่วย ซึ่งกองทุนดังกล่าวมีนโยบายการลงทุนในหุ้นที่มีปัจจัยพื้นฐานดี มีความมั่นคงและจ่ายเงินปันผลสม่ำเสมอ โดยไม่จำเป็นต้องเป็นหุ้นที่มีมาร์เก็ตแคปสูง ซึ่งบริษัทฯจะคำนึงถึงระดับความเสี่ยงที่ไม่สูงเกินไปถึงแม้จะมีความผันผวนของตลาดแต่ก็เป็นช่วงระยะสั้น  โดยจะใช้กลยุทธ์การลงทุนที่เน้นระยะกลางถึงระยะยาวและการผสานสัดส่วนการลงทุนที่เหมาะสมทำให้ได้รับผลตอบแทนที่ดีไม่ว่าตลาดจะขึ้นหรือลง 
นอกจากนี้ บริษัทฯยังจะปันผลกองทุนรวมหุ้นระยะยาว (LTF) อีก 3 กองได้แก่ กองทุนเปิดไทยพาณิชย์หุ้นระยะยาวปันผล70/30 (SCBLT1)  จ่ายปันผลในวันที่ 20 ก.ย.53 ในอัตราหน่วยละ 0.30 บาท ซึ่งเป็นการจ่ายปันผลครั้งที่ 9 นับตั้งแต่จัดตั้งกองทุน รวมจ่ายปันผล 1.7750 บาทต่อหน่วย  กองทุนเปิดไทยพาณิชย์หุ้นระยะยาวอินเตอร์ (SCBLT4)  จ่ายปันผลในวันที่ 21 ก.ย.53 ในอัตราหน่วยละ 0.20 บาท  เป็นการจ่ายปันผลครั้งที่ 3 นับตั้งแต่จัดตั้งกองทุน รวมเป็น 0.50 บาทต่อหน่วย  และกองทุนเปิดไทยพาณิชย์หุ้นระยะยาวทาร์เก็ต (SCBLTT) จ่ายปันผลในวันที่ 22 ก.ย.53 ในอัตราหน่วยละ 0.50 บาท โดยเป็นการจ่ายปันผลครั้งที่  3 นับตั้งแต่ตั้งกองทุน รวมเป็น 0.8400 บาทต่อหน่วย
ปัจจุบัน บลจ.ไทยพาณิชย์มีกองทุนประเภท LTF จำนวน 6 กองทุนได้แก่ กองทุนเปิดไทยพาณิชย์หุ้นระยะยาวปันผล 70/30 (SCBLT1) กองทุนเปิดไทยพาณิชย์หุ้นระยะยาว พลัส (SCBLT2) กองทุนเปิดไทยพาณิชย์หุ้นระยะยาว เอ็มเอไอ (SCBLT3) กองทุนเปิดไทยพาณิชย์หุ้นระยะยาวอินเตอร์ (SCBLT4) กองทุนเปิดไทยพาณิชย์หุ้นระยะยาวสมาร์ท (SCBLTS) และกองทุนเปิดไทยพาณิชย์หุ้นระยะยาวทาร์เก็ต (SCBLTT)  ทำให้บริษัทมีสินทรัพย์สุทธิภายใต้การจัดการ ณ วันที่ 10 ก.ย.2553 ประมาณ 30,845 ล้านบาท ซึ่งเป็นอันดับ  1 ในธุรกิจกองทุนประเภท LTF